ດ່ານພາສີສາກົນນ້ຳກັ່ນແຂວງຊຽງຂວາງ ຝຶກອົບຮົມການຊໍາລະພັນທະພາສີ-ອາກອນ ດ້ວຍບັດ Smart tax
ອີງຕາມ ຂໍ້ຕົກລົງຂອງລັດຖະມົນຕີກະຊວງການເງິນສະບັບເລກທີ 477 / ກງ.ຫກ ວ່າດ້ວຍການນຳໃຊ້ບັດ, ເພື່ອເຮັດໃຫ້ການນຳໃຊ້ບັດຊຳລະສະສາງຄ່າພາສີ - ອາກອນ ແລະ ພັນທະອື່ນໆໃຫ້ມີຄວາມຮັບປະກັນ ແລະ ເປັນເອກະພາບກັນໃນການຫັນມາມອບພັນທະເຂົ້າງົບປະມານໂດຍຜ່ານລະບົບທະນາຄານຢ່າງເປັນຮູບປະທຳ, ໃນວັນທີ 7 ມີນາ 2017 ຜ່ານມານີ້ ທີ່ດ່ານພາສີສາກົນນໍ້າກັ່ນ ແຂວງຊຽງຂວາງໄດ້ຝຶກອົບຮົມ ແລະ ຮັບຟັງການເຜີຍແຜ່ແນະນໍາການນໍາໃຊ້ລະບົບການຊໍາລະຄ່າພາສີ-ອາກອນ ແລະ ພັນທະອື່ນໆໂດຍຜ່ານລະບົບທະນາຄານດ້ວຍບັດ Smart tax, ໂດຍໃຫ້ກຽດເປັນປະທານຮ່ວມຂອງ ທ່ານ ບົວເພັງ ສຸລິນາ ຄະນະພັກຮາກຖານ, ຮອງຫົວໜ້າພະແນກການເງິນແຂວງຊຽງຂວາງ, ມີທ່ານ ບຸນປະເສີດ ສີກຸນລະບຸດ ຮັກສາການຫົວໜ້າກົມພາສີ, ຊື່ງມີຄະນະດ່ານພາສີສາກົນນ້ຳກັ່ນ, ຫົວໜ້າພະແນກການ, ຜູ້ຕາງໜ້າຈາກທະນາຄານ, ລັດວິສາຫະກິດ, ຜູ້ປະກອບການ ແລະ ພະນັກງານເຂົ້າຮ່ວມ.
ໂອກາດດັ່ງກ່າວຍັງໄດ້ຮັບຟັງການບັນຍາຍກ່ຽວກັບລະບົບການນຳໃຊ້ບັດສະມາດແທັກ (smart tax) ເຊີ່ງສະແດງໃຫ້ເຫັນຂໍ້ດີ ແລະ ຂໍ້ສະດວກຫຼາຍໆດ້ານເປັນຕົ້ນແມ່ນ ການຊໍາລະພັນທະເຂົ້າງົບປະມານມີຄວາມວ່ອງໄວ, ໂປ່ງໃສ ແລະ ສາມາດກວດສອບໄດ້. ນອກຈາກນັ້ນຍັງໄດ້ຖອດຖອນແລກປ່ຽນຄວາມຄິດເຫັນຢ່າງກົງໄປກົງມາເພື່ອໃຫ້ມີຄວາມເຂົ້າໃຈແຈ້ງ ແລະ ສາມາດນໍາໄປປະຕິບັດໃຫ້ປະກົດຜົນເປັນຈິງ.
ພາບ-ຂ່າວ: ພະແນກການເງິນ ແຂວງຊຽງຂວາງ